Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 43/13/2202	Galanta, 24.4.2013
EEČ : 2-17-128-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec dcéry XXXXX, nar. 7. 9. 1998, ktorá bola zverená do výchovy a opatery matke XXXXX, trvale bytom XXXXX a dcéry XXXXX, nar. XXXXX, bytom XXXXX napriek tomu, že mu zo Zákona o rodine vyplýva povinnosť vyživovať svoje dcéry, pričom rozsah vyživovacej povinnosti mu bol upravený rozsudkom Okresného súdu v Galante sp. zn. XXXXX zo dňa 28. 9. 2011, právoplatným dňa 14. 10. 2011, prispievať na výživu dcéry XXXXX sumou 100,- Eur vždy do 15-teho dňa v tom ktorom mesiaci vopred k rukám matky a uznesením Okresného súdu v Galante sp. zn. XXXXX zo dňa 28. 9. 2011, právoplatným dňa 14. 10. 2011, prispievať na výživu dcéry XXXXX sumou 110,- Eur mesačne, vždy do 15-teho dňa v tom ktorom mesiaci vopred k jej rukám, túto svoju vyživovaciu povinnosť si v mieste trvalého bydliska a všade tam, kde sa zdržiaval riadne neplnil, čím mu vznikol dlh na výživnom za obdobie od mesiaca jún 2012 do mesiaca apríl 2013 vo výške 1.320,- Eur, 

lebo zanikla trestnosť činu

Odôvodnenie:
Uznesením policajta Obvodného oddelenia Policajného zboru Galanta sp. zn. XXXXX zo dňa 10.1.2013 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX za prečin zanedbanie povinnej výživy podľa § 207 ods. 1Tr. zák. na tom skutkovom základe, ako je uvedené vo výrokovej časti uznesenia. 

	Počas skráteného vyšetrovania boli vo veci vypočutí: obvinený XXXXX a svedkyne - poškodené XXXXX a XXXXX.    

	Obvinený vo svojej výpovedi uviedol, že je pravdou, že na svoje dcéry Frederiku a Michaelu neplatil výživné tak, ako mu to bolo kladené za vinu uznesením o vznesení obvinenia. Svoj nedoplatok na výživnom však chce splniť dodatočne. 
	Svedkyňa - poškodená XXXXX vo svojej výpovedi potvrdila neplnenie výživného obvineným. Z jej výpovede vyplýva, že na dcéry Frederiku a Michaelu neplnenie výživného obvineným nemalo trvalo nepriaznivé následky.  

	Do vyšetrovacieho spisu boli založené fotokópie poštových poukážok o platení výživného obvineným za obdobie od mesiaca január 2012 do mesiaca apríl 2013 vrátene vo výške 3.360 Eur. (č.l. 34 až 39, č.l. 51 vyšetrovacieho spisu).  

	Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 

	Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

	Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        

	Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 písm. a) Tr. zákona, podľa ktorého trestnosť trestného činu zanedbania povinnej výživy podľa § 207 Tr. zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Vykonaným dokazovaním bolo zistené a preukázané, že obvinený XXXXX uhradil dlh na výživnom, pričom dočasné neplnenie vyživovacej povinnosti nemalo na jeho dcéry Frederiku a Michaelu trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor